Tissi per la gnerva

Da Chatrina Josty

Fertig. Uss al scriv jau in sms. Suenter trais magiels vin e suenter che jau hai formulà 10 giadas il text e tramess el a mias 20 meglras amias per commentar, hai jau uss avunda curaschi da trametter il sms. 
Jau scriv, jau smatg sin "trametter" ... el va, el vegn tramess ed uss èsi memia tard per in return.
Mes messadi da 160 segns è svanì en la fora naira da quest mund digital per cumparair pauc pli tard sin ses display. Quai stuess uss esser il cas.
In srrr sin mes telefonin conferma che mia charta digitala è arrivada tar el. Uss cumenza il spetgar.
1 minuta: ok, forsa nun ha’l gist vi dal corp il telefonin, el n’ha betg badà il vibrar u n’ha betg udì el.
5 minutas: ok, forsa è’l gist sut la duscha.
10 minutas: dorma’l?
15 minutas: forsa ponderescha el tge respunder.
20 minutas: el na sa betg tge scriver.
25 minutas: el na ma po betg star ora.
27 minutas: el m’odiescha.
30 minutas: scriva, mann!
31 minutas: finalmain, il vibrar!
"Chau ti! Cun mai vai bain! Grazia. Cler che nus pudain ina giada ir a baiver ina. Jau telefon. Era a tai ina bella saira!"
Mes cor batta!
31 minutas. Tge vul quai dir?